Польско-литовска уния (1569–1795)

**Польско-литовска уния** — федерация Польского кральовства и Литовского великого княжества, котра взникла з Люблинской унии (1569)  и заникла роздѣлѣньом меджи Россиев, Пруссиев и Австриев (1795).

Польско-литовска уния екзистовала понад два стороча и была другов найвекшов державов в Европѣ по России.

## Люблинска уния

По смерти Жигмонда І. в року 1548 польскым кральом став ся его сын Жигмонд ІІ. Август, на котром ся скончила династия Ягелонска, яко же быв бездѣтный. З той причины, хотячи бизовнѣйше звязати кральовство, скликав в року 1569 до Люблина сойм, а там схвалили так звану Люблинску унию. Подля той Польща, Литва и их украинскы землѣ на сѣвер од Дикого Поля стали ся еднов державов, што звала ся Рѣчь Посполита. Договор унии  подписали 26. юна 1569, а пак польскый и литовскый соймы поокреме схвалили го 1. юла 1569. 4. юла 1569 договор ратификовав польскый краль Жигмонд ІІ. Август, котрый так ставав ся сполочным монархом унии.

## Политичне и социалне зряджѣня
Главным городом быв Краков, де мали ся одбывати корунации и погребы монархох. Сполочный сойм мав ся зберати во Варшавѣ. Уния мала сполочны мытны границѣ, вонкашну политику и валуту, але ерар кажда держава мала поокреме, як и окремое войско и судництво. В Литвѣ тыж зоставав окремый официалный язык — рутенскый язык, котрый хосновав кирилицю.

В социалной штруктурѣ привилегована была шляхта, котра чинила 10% обывательства. Лем шляхта могла занимати державны уряды, в том числѣ и быти посланцями сойма. Шляхта не мала права жити в городах, ани занимати ся ремеслами. Лем шляхта могла властнити землю и подданых селян. Повинностьов шляхты была участь в «посполитом рушѣню», циже збройной домобранѣ. Селяне, «хлопы», были в повной зависимости од пана-шляхтича, котрый годен быв их судити, аж и на смерть. Варощане были под охранов Магдебургского права, але не были представлены в соймѣ, были ограничены в торговли. Ку социалным проблемам додавала ся нееднотность шляхты: богаты магнаты могли мати у себе на службѣ по 200–300 шляхтичох, хоть формално они мали еднакы права и статус зоз магнатом.

## История
Перве стороча унии минуло односно стабилно. Рѣчь Посполита мала успѣхы во войнах з Россиев и Турциев. Але при успѣхах на востоку поробила хыбы на западѣ. В року 1611 польско-литовскый сойм передав маркгрофу Бранденбургскому дѣдичны права на Герцогство Пруссия, котре было вазалом Польского кральовства, што поступно вело ку взнику силной прусской державы-противника и утраты територий. Середина XVII. стороча принесла далшу катастрофу, котров ся закончило повстаня Богдана Хмелницкого, што спровоковало довгорочне замѣшаня ся до конфликта России и Швеции, ци то во формѣ отвореной войны, або дипломатичной.  Рѣчь Посполита потребовала реформы военскы, социалны и газдовскы, але против тому ишло право вета, котре в соймѣ давало можность хотькотрому шляхтичу ветовати всяку реформу. XVIII. стороча приносить еще и вплыв вонкашных противникох реформ: розмогшы ся Россия и Пруссия, опираючи ся на проблему додержаня прав некатоликох гамовали потребны перемѣны. Интригы, дипломатичны и остры войны привели на три дѣлѣня Польщѣ: 1772, 1793, 1795 — и конець Рѣчи Посполитой.

## Жерела и одказы
* **Аркас М. М.**: Історія України-Русі. — Факс. вид. — Київ: Вища школа, 1990. — 456&nbsp;с.  (по украинскы)
*
*

## Референции

Катеґорія:История Польщи